สนับสนุนผู้ประกอบการ Tech Startup เข้าร่วมงานแสดงสินค้านวัตกรรมและเทคโนโลยีที่ใหญ่ที่สุดในโลก  5–8 มกราคม 2565
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า ได้ร่วมกับสมาคมไทยไอโอที ในการสนับสนุนสตาร์ทอัพไทย จำนวน 9 ราย เข้าร่วมงานแสดงสินค้า Consumer Electronics Show (CES 2022) กำหนดจัดขึ้นระหว่างวันที่ 5 – 8 มกราคม 2565 ซึ่งเป็นงานแสดงสินค้านวัตกรรมและเทคโนโลยีที่ใหญ่ที่สุดในโลก จัดขึ้นในช่วงเดือนมกราคมของทุกปี ณ เมืองลาสเวกัส รัฐเนวาด้า ประเทศสหรัฐอเมริกา ภายในงานมีการนำเสนอนวัตกรรม เทคโนโลยีและซอฟต์แวร์ ที่เป็นผลงานสร้างสรรค์จากสตาร์ทอัพชั้นนำสู่เวทีโลก รวมถึงมีเวทีเสวนาเพื่อนำเสนอข้อมูลเชิงลึกและวิสัยทัศน์สำหรับอนาคตของอุตสาหกรรมจากผู้บริหารระดับสูงและผู้เชี่ยวชาญระดับนานาชาติ โดยในปีที่ผ่านมา จัดขึ้นเป็นครั้งที่ 54 และเป็นครั้งแรกที่จัดงานในรูปแบบออนไลน์ มีผู้ลงทะเบียนเข้าชมงานกว่า 59,417 ราย และผู้เข้าร่วมแสดงผลงานกว่า 1,960 บริษัท จาก 46 ประเทศทั่วโลก และมีผู้ประกอบการสตาร์ทอัพไทยเข้าร่วมงานทั้งสิ้นจำนวน 10 ราย ส่งผลให้เกิดการจับคู่การเจรจาการค้า ทั้งสิ้น 78 คู่ และจากการประเมินเบื้องต้น มีมูลค่าที่คาดว่าจะสั่งซื้อภายใน 1 ปี คิดเป็นมูลค่ารวม 2.73 ล้านเหรียญสหรัฐฯ (ประมาณ 81.7 ล้านบาท) ทั้งนี้การเข้าร่วมงาน CES ถือเป็นจุดเริ่มต้นที่ดีของสตาร์ทอัพไทยที่จะได้เรียนรู้ เข้าใจแนวโน้มเทคโนโลยีแห่งอนาคต สามารถพัฒนาช่องทางขยายโอกาสทางการตลาด สร้างเครือข่ายกับพันธมิตรทางธุรกิจในต่างประเทศ รวมถึงประชาสัมพันธ์ส่งเสริมภาพลักษณ์ธุรกิจ Startup ไทยได้เป็นอย่างดี